Document ID: 32013R1202

UREDBA (EU) št. 1202/2013 EVROPSKEGA PARLAMENTA IN SVETA
z dne 20. novembra 2013
o spremembi Uredbe Sveta (ES) št. 1215/2009 v zvezi s tarifnimi kvotami za vino
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije in zlasti člena 207(2) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
v skladu z rednim zakonodajnim postopkom (1),
ob upoštevanju naslednjega:
(1)
Unija od leta 2000 omogoča neomejen in dajatev prost dostop do trga Unije za skoraj vse izdelke s poreklom iz držav Zahodnega Balkana. Trenutno je ta sistem določen v Uredbi Sveta (ES) št. 1215/2009 (2).
(2)
Za vse države zahodnega Balkana z izjemo Kosova v okviru stabilizacijsko-pridružitvenih sporazumov ali začasnih sporazumov o trgovini in trgovinskih zadevah, ki so bili sklenjeni s temi državami, veljajo ugodnosti preferencialnih trgovinskih režimov, vključno s posameznimi tarifnimi kvotami (3).
(3)
Uredba (ES) št. 1215/2009 za vse upravičence zagotavlja skupno tarifno kvoto za vino v višini 50 000 hl, na osnovi „prvi pride, prvi dobi“ pod pogojem, da so izčrpane njihove posamezne tarifne kvote v okviru stabilizacijsko-pridružitvenih sporazumov ali začasnih sporazumov.
(4)
Za družbeno-gospodarski razvoj Kosova, ki je dokazalo, da je sposobno izvažati vino, je potreben stabilen dostop do trga Unije. Ker posamezna tarifna kvota ne obstaja, ni predvidljivosti, ki bi jo kosovski proizvajalci vina potrebovali za izvoz.
(5)
Primerno je dodeliti posamezno letno tarifno kvoto v višini 20 000 hl za izvoz vina s Kosova v Unijo in sorazmerno zmanjšati skupno letno tarifno kvoto za vino, ki je na voljo vsem upravičencem, s 50 000 hl na 30 000 hl.
(6)
Posamezno tarifno kvoto se dodeli tako, da se zapre obstoječa skupna tarifna kvota in odpreta dve novi, katerih skupni obseg je enak obsegu zaprte tarifne kvote.
(7)
Prav tako je primerno, da se uvede mehanizem, s katerim se odpravi pravno negotovost glede tarifnih kvot, ki so na voljo na dan začetka veljavnosti te uredbe, in da se hkrati prepreči, da bi skupni obseg koncesij presegel 50 000 hl.
(8)
Ker se skupni obseg koncesij ne spreminja, ta uredba ne vpliva na vinski sektor Unije. Ta uredba prav tako ne vpliva na posebne koncesije, določene v stabilizacijsko-pridružitvenih sporazumih ali začasnih sporazumih.
(9)
Ta uredba ne vpliva na obveznosti Unije v Svetovni trgovinski organizaciji (STO) in za njo ni potrebna oprostitev obveznosti STO.
(10)
Uredbo (ES) št. 1215/2009 bi bilo zato treba ustrezno spremeniti -
SPREJELA NASLEDNJO UREDBO:
Člen 1
Spremembe Uredbe (ES) št. 1215/2009
Uredba (ES) št. 1215/2009 se spremeni:
1.
v členu 7a se odstavka 2 in 3 nadomestita z naslednjim:
„2. Pooblastilo za sprejemanje delegiranih aktov iz člena 7 se prenese na Komisijo za obdobje petih let od 3. decembra 2013. Komisija pripravi poročilo o prenesenem pooblastilu najpozneje devet mesecev pred koncem petletnega obdobja. Prenos pooblastila se samodejno podaljša za enako obdobje, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.
3. Pooblastilo iz člena 7 lahko kadar koli prekliče Evropski parlament ali Svet. Z odločitvijo o preklicu preneha veljati prenos pooblastila, naveden v tej odločitvi. Odločitev začne učinkovati dan po njeni objavi v Uradnem listu Evropske unije ali na poznejši dan, ki je v njej določen. Odločitev ne vpliva na veljavnost že veljavnih delegiranih aktov.“;
2.
Priloga I se nadomesti z besedilom iz Priloge k tej uredbi.
Člen 2
Prehodni ukrepi
Naslednji prehodni ukrepi se uporabljajo od 3. decembra 2013 do 31. decembra 2013:
1.
novi tarifni kvoti pod zaporednima številkama 09.1530 in 09.1560 sorazmerno prevzameta neporabljeno tarifno kvoto 09.1515 na dan 3. decembra 2013, in sicer:
(a)
začetni obseg tarifne kvote 09.1530 se izračuna v skladu z naslednjo formulo:
0,6 × neporabljena tarifna kvota 09.1515 na dan 3. decembra 2013;
(b)
začetni obseg tarifne kvote 09.1560 se izračuna v skladu z naslednjo formulo:
0,4 × neporabljena tarifna kvota 09.1515 na dan 3. decembra 2013.
(c)
oba začetna obsega se zaokrožita na celo enoto (hektoliter);
2.
zahtevki za (nedodeljeno) tarifno kvoto 09.1515, ki so še v postopku, se glede na poreklo vina prenesejo na tarifno kvoto 09.1530 oziroma 09.1560.
Člen 3
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 20. novembra 2013

Labels: 3
17
18